Deg tezrawt-nneɣ iyellan ddaw n usentel “tezrawt n iwudam untiyen di tmacahut taqbaylit, neɛreḍ ad d-neg tasleḍt isemmus n tmucuha yemgaraden, dɣa nessaweḍ-d akka ɣer kra n yigummaḍi d-nufa deg tmucuha, ayen ɣer wacu i d-nerra lwelha-nneɣ d akken awadem unti ur d-yelli ara fell-as aṭas n uglam n tfekka, meḥsub anallas yekkat yettɛeddi deg yineḍruyen, ur igellem ara s waṭas iwudam n teḥkayt, s umata annect-a nufa-t-id akk deg tmucuha iwumi nga tasleḍt, swakka nezmer ad d-nini d akken aglam deg tmacahut taqbayli ur yugit ara, ladɣa ayen yerzn tafekka n uwadem. Ma yella d amhaz n uwadem, nettaf-it-id yemgarad seg tamacahut ar tayeḍ, tella tmacahut anda awadem itteddu d teḥkayt seg tazwara almi d taggara, meḥsub iḥedder akk iyineḍruyen n tmacahut, llant kra n tsuraf anda awadem yettruḥu deg kra n waddad, addad-a yezmer ad yili d alemmas, neɣ addad n taggara, annect-a s umata yeqqen ɣer uzenziɣ n wallus iyeḍfer unallas deg tmacahut-ines.